
A është e lejuar të pranojmë ushqime nga të tjerët në rastet 

e festave joislame? 


(pyetja: 

Eselamu alejkum ue rahmetullahi ue beraketuhu! Allahu ju 
shpërbleftë me të mira për përgjigjet! Në përgjigjen rreth pranimit 
të dhuratës gjatë tetë marsit, keni thënë se kjo është e lejuar për 
besimtaren përveç mishit të therur. Do të doja të dija, nëse është e 
lejueshme të pranosh ushqime të tjera të dhuruara prej njerëzve, 
përveç mishit të therur, në rastet e festave joislame, si p.sh.: 
(ditëlindjet, krishtlindjet, viti i ri). 


< Vërgjigja: 

Falënderimet i takojnë Allahut, paqja dhe bekimet e Tij qofshim 
mbi të dërguarin e Tij Muhamed, mbi familjen, shokët dhe të gjithë 
ata që ndjekin rrugën e tij deri në Ditën e Gjykimit. 

Për shkak të ngritjes së pyetjeve që kanë të bëjnë rreth 
dhuratave gjatë festave të jo islame do të mundohemi të bëjmë një 
sqarim duke u nisur në disa pika. 

Së pari: Parimisht në Islam është e lejuar që muslimani të 
pranojë dhuratën nga jobesimtarët dhe kjo me qëllim të përfitimit 
të tij, afrimit dhe zbutjes së zemrave të tyre. Profeti (salallahu 
alejhi ue selem) pranonte dhuratat e jobesimtarëve, ashtu siç 
pranoi dhuratën nga Mukaukisi (perandori i atëhershëm i romakëve) 
dhe njerëzve të tjerë. 

Buhariu në koleksionin e tij të haditheve e emërton një kapitull 
me titullin: "Kapitulli mbi pranimin e dhuratave nga idhujtarët" dhe 
në këtë vend përmend disa hadithe që vërtetojnë këtë. Ndër këto 
hadithe e përmend edhe hadithin kur çifutja e Medines ia dhuron 
Muhamedit (salallahu alejhi ue selem) delen e helmuar. 

Së dyti: I lejohet edhe muslimanit t'i dhurojë diçka 
jobesimtarëve, idhujtarë qofshin ose ithtarë të Librit (Ehlu Kitab), 
me qëllim të afrimit dhe përfitimit, posaçërisht nëse e kemi të afërt 
ose fqinj. Në "Sahihun" e Buhariut vërtetohet se Umeri (radijallahu 
anhu) i dhuroi vëllait që ishte idhujtar një rrobe. 





Por neve nuk na lejohet ta bëjmë këtë (t'u japim dhurata) në 
ditën e festave të tyre, pasi që me këtë, neve kemi pranuar festen e 
tyre dhe u jemi bashkangjitur atyre. Prandaj nëse dëshirojmë t'u 
dhurojmë jobesimtarëve ndonjë dhuratë, ajo duhet të bëhet në 
ditët e rëndomta, jo gjatë ditëve që ata i madhërojnë si 
Krishtlindjet, Viti i Ri, etj. E në qoftë se me këtë rast (gjatë festave 
të tyre) u dhurojmë diçka me të cilën ata festojnë si: qirinjtë, vezët 
(që ata i ngjyrosin) ose ushqime që ata të festojnë, atëherë mëkati 
është edhe më i madh sa që disa nga dijetarët kanë thënë që kjo 
vepër dërgon edhe në mosbesim (kufër). 

Zejleiu (nga dijetarët hanefi) në librin "Tebjinul Hakaik" thekson: 
"Dhurimi i dhuratave në emër të Nevruzit (festë idhujtarie) ose 
solemniteteve nuk lejohet". 

Thënie të dijetarëve sikurse kjo më lartë, që ndalojnë t'u 
dhurohen jobesimtarëve gjatë festave dhe kremteve të tyre ka 
shumë, ashtu siç përmendëm më lartë disa edhe kanë thënë se kjo 
vepër është edhe kufër. 

Gjithashtu edhe muslimanit nuk i lejohet të dhurojë ndonjë 
dhuratë muslimanit tjetër për shkak të festave jomuslimane, si Viti i 
Ri, Kërshëndellat, Shën Valentini, etj. 

E treta: Pranimi i dhuratës për muslimanin nga jobesimtari në 
ditën e festave të tyre nuk ka në të ndonjë të keqe dhe kjo nuk 
llogaritet si pjesëmarrje në festën e tyre, por kjo llogaritet nga 
mirësia, përfitimi dhe thirrja e tyre në Islam. Allahu i Lartësuar na 
ka lejuar neve të jemi të mirësjellshëm dhe të drejtë me ata 
jobesimtarë që nuk i kemi armiq dhe nuk na luftojnë. Allahu i 
Lartësuar thotë: "Allahu nuk ju ndalon të bëni mirë dhe të mbani 
drejtësi me ata që nuk ju luftuan për shkak të fesë, e as nuk ju 
dëbuan prej shtëpive tuaja. Allahu i do ata që mbajnë drejtësinë." 
Mumtehine, 8. 

Ibën Tejmije në librin "Iktidau Sirati Mustekim" e shtjellon këtë 
çështje dhe e lejon duke sqaruar se Aliu (Allahu qoftë i kënaqur me 
të!) ka pranuar një dhuratë që i është dhuruar gjatë ditës së 
Nevruzit (festë idhujtarie). 

Gjithashtu, përmend rastin kur është çliruar Iraku dhe 
muslimanët ishin të përzierë me idhujtarët dhe një grua e pyet 
Aishen se kanë të afërm që janë idhujtarë dhe a u lejohet të 
pranojnë nga ata dhuratat. Ajo thotë se ajo që theret për hir të asaj 
feste mos e hani, ndërsa nga pemët e tyre hani. 



Prandaj në fund mund të bëjmë konkluzionin se lejohet të 
pranohen dhuratat nga jobesimtarët në ditën e festave të tyre, por 
dijetarët islam në këtë vendosin këto kushte: 

1. Mos të jetë kjo dhuratë nga mishrat që theren për hir të këtyre 
festave. 

2 . Dhurata e cila pranohet mos të jetë nga gjërat që bëjnë pjesë në 
ritet e festave të tyre, siç janë qirinjtë, vezët e ngjyrosura, bredhi i 
cili stoliset, etj. 

3 . Nëse kemi fëmijë ose familje, atëherë jemi të obliguar të 
sqarohet besimi ynë dhe qëndrimi i Islamit ndaj këtyre festave që 
të mos mbillet në zemrat e tyre dashuria ndaj këtyre festave. 

4 . Që të bëhet pranimi i dhuratës në emër të mirësjelljes, përfitimit 
të tyre që të ndikojmë tek ata për të mirë. 


Xjo isHte sa i përljet kësaj çësftjeje, JAtfaFu e di më së miri. 


